google/wiki40b huggingface dataset:
רדיומטריה

רדיומטריה היא תחום באופטיקה, העוסק במדידה של עוצמת אור. קיימות יחידות מידה רדיומטריות רבות, אשר מודדות תכונות שונות של האור. לדוגמה, עוצמת האור הכוללת הפוגעת במשטח היא גודל שונה מעוצמת האור ליחידת שטח הפוגעת במשטח.
בנוסף למדידה עצמה, רדיומטריה עוסקת גם בחישוב של מעבר קרינה במרחב, שכן גלאי אור מודד רק את העוצמה הכוללת של האור שפגעה בו, שקשורה באופן עקיף לגודל הרצוי. להשגת הגודל הרצוי תמיד נדרש חישוב, שהוא לעיתים מורכב ומכיל אי-וודאות רבה עקב תנאי הסביבה ומערכת המדידה.
מכשיר המודד עוצמת אור נקרא רדיומטר.
פוטומטריה היא תחום מקביל לרדיומטריה, שבו נמדדת עוצמת האור כפי שהיא נקלטת בעין אנושית. לכל יחידת מידה רדיומטרית קיימת יחידת מידה פוטומטרית מקבילה, אשר מודדת את אותו הגודל כאשר העוצמה משוקללת לפי העקומה הפוטופית, שהיא מכמתת את תגובת עין האדם. למעשה, מדידה פוטומטרית בהגדרתה מתייחסת רק לאור נראה ואינה מתייחסת כלל לשאר רכיבי האור. מנקודת מבט רדיומטרית, מדידה פוטומטרית היא מדידה רדיומטרית מנוונת, שכן אין מידע על תלות העוצמה באורך הגל.

חוק הדעיכה הריבועית

לפי חוק זה, כאשר נמצאים "רחוק מספיק" ממקור התאורה, ואין בליעה של התווך, העוצמה ליחידת שטח קטנה כמו , כאשר  הוא המרחק מהעצם. החוק נובע מהנחת שימור האנרגיה הכוללת, ומכך ששטח המעטפת גדל כמו המרחק בריבוע. חוק זה מופיע בתחומי פיזיקה רבים, כי הוא נובע משיקולים גאומטריים בלא קשר לתופעה הספציפית.
Paradise Lost (להקה)

סגנון הלהקה

פרק זה לוקה בחסר. אנא תרמו לוויקיפדיה והשלימו אותו.  
בשנת 1989 הלהקה החלה לצבור תנופה כחלוצת מטאל גותי אם כי ניגנה בעיקר דום-דת'. בשנת 1990 הוציאה הלהקה דרך הלייבל Peaceville את אלבום הבכורה, Lost Paradise, שאופיין בגראולים עמוקים ובשירים כבדים ואיטיים. למעשה, רבים מחשיבים את הלהקה כלהקת המטאל הגותי הראשונה, כאשר באלבומה השני, Gothic, נוספו קולות של שירה נשית. האלבום, נחשב לפריצת דרך מבחינת הלהקה והמטאל הגותי, ושילב בתוכו מוזיקה איטית המשרה אווירה אפלה בשילוב של שירה נשית לצד גראולינג גס, ובשילוב בין דת' מטאל לדום מטאל, תוך כדי יצירת סגנון חדש, מטאל גותי. עקב הצלחת שני האלבומים הראשונים, חתמה הלהקה בלייבל Music for Nations. בלייבל זה הלהקה הוציאה תחילה את האלבום Shades of God בשנת 1992, ואת האלבום Icon שיצא שנה אחר כך. האלבומים הללו שמרו על סגנון הדום-מטאל האגרסיבי והאיטי. האלבום Draconian Times משנת 1995 היה מעט רגוע יותר, אך גם בו כלולים אלמנטים מטאליים כבדים. אלבום זה נחשב למאסטרפיס החשוב ביותר של הלהקה, הן לדעת המבקרים, הן לדעת מעריצים רבים, והן לדעת חברי הלהקה עצמם, המקפידים לנגן שירים רבים ממנו בהופעות עד עצם היום הזה.
בשנת 1997 הוציאה הלהקה את האלבום One Second, שהצליח מאוד מבחינה מסחרית, אך אכזב מעריצים רבים, שכן הלהקה זנחה הלהקה את הגראולינג והשירה הכבדה והאיטית, והפכה מלהקת מטאל גותי ללהקת מטאל רך יחסית, עם אלמנטים אלקטרוניים. חלק אחר מהמעריצים אהב את הכיוון אליו הלכה הלהקה. הצלחת האלבום עניינה את הלייבל המצליח EMI, והלהקה עזבה את הלייבל Music for Nations. בלייבל החדש, הפונה לקהל המיינסטרים, הלהקה נאלצה לבצע פשרות מוזיקליות. כך נשמע האלבום Host משנת 1999, ששיריו התנגנו בערוצי MTV השונים. סגנון האלבום היה מאוד אלקטרוני, והשירה הייתה נקיה לחלוטין, כשהגראולים נזנחו כליל. אלבום זה נחשב לשנוי במחלוקת בקרב מעריצי הלהקה. בשנת 2001 הוציאה הלהקה את האלבום Believe in Nothing שכלל את הלהיט Mouth, אך נכשל מסחרית וביקורתית. סגנון האלבום היה מעט רוקיסטי יותר מקודמו, ונטה לגראנג' בעיקר, אך עדיין רחוק מהסגנון שהביא ללהקה את הצלחתה. בשנת 2002, הוציאה הלהקה את האלבום Symbol of Life שזכה לביקורות טובות, וכלל אלמנטים אלקטרוניים ורוקיסטיים גם יחד. בשנת 2005 הוציאה הלהקה את האלבום הנושא את שמה, שהקו שלו היה מעט אפל יותר מקודמיו, והאלמנטים האלקטרוניים נעלמו כמעט כליל.
האלבום In Requiem, משנת 2007, אמנם לא החזיר את הלהקה אל ראשית דרכה מבחינה מוזיקלית, אך אופיין בקו האגרסיבי שהציגה הלהקה בתחילת דרכה, וזכה על כך הן מצד הקהל והן מצד המבקרים בביקורות טובות. האלבום Faith divides us, death unites us, משנת 2009, כבר היווה חזרה כמעט מוחלטת לתקופת המטאל הכבד, עם צליל מעודכן הרבה יותר, כמו גם האלבום Trgaic Idol משנת 2012. שלושת האלבומים הללו, שיצאו בלייבל Century Media Records, מסמנים את השינוי הסגנוני המחודש שהלהקה עברה, ואת החזרה לסגנון המטאלי וההתייצבות הסגנונית, ועדיין, כל אחד מהאלבומים שונה משמעותית מקודמו.
בחודש מאי 2015 שוחרר הסינגל Beneath Broken earth מתוך האלבום The Plague Within (צפוי לצאת ב-1 ביוני 2015) שהציג חזרה מלאה למקורותיה של הלהקה מתחילת פעילותה עם קצב המאפיין להקות דום מטאל, ללא שימוש בכלים אלקטרונים ועם שירת גראולינג כבדה ואיטית.
הלהקה היא בין להקות המטאל שהופיעו הכי הרבה בישראל (7 הופעות). הם הולכים להופיע בפעם השמינית בדצמבר 2018.
בוקה גרני

בּוּקֵה גַרְנִי או בּוּקֵה גַארְנִי (מצרפתית: bouquet garni - "צרור עשבי תיבול") הוא תבלין במטבח הצרפתי המורכב מצרור עשבי תבלין המאוגדים יחד וקשורים יחד (בעבר נעשה שימוש בעלה כרישה על מנת לקשור את אגד התבלינים), כך ניתן לעשות שימוש בהם במהלך הבישול, ולהוציא אותם מהתבשיל בקלות בסופו. בזר עשבי תיבול משתמשים להכנת מרקים, צירים, תבשילים שונים ונזידים.
לרוב, זר עשבי התיבול כולל פטרוזיליה, טימין, עלה דפנה, ולעיתים גם בזיליקום, עירית, רוזמרין, טרגון, פלפל שחור ותמכה.
לעיתים הזר כולל גם ירקות כגון: כרישה, גזר, סלרי, בצל ושורש פטרוזיליה.
הזר נקשר באמצעות חבל או באמצעות עלה כרישה, ולעיתים הזר מוכנס לתוך רשת או בד, כאשר הבד נקשר ומונח בתוך התבשיל.
בין המאכלים הידועים מהמטבח הצרפתי העושים שימוש בזר זה הם ביף בורגיניון, פוט-או-פה ובויאבז.
.cd

cd. היא סיומת האינטרנט (ccTLDs - Country Code Top Level Domains) הלאומית  של שמות המתחם (domain name) של אתרי אינטרנט הרשומים ברפובליקה הדמוקרטית של קונגו, הסיומת הושקה בשנת 1997 והחליפה את הסיומת הקודמת zr. שהושקה שנה לפני כן.
למעט סיומות האינטרנט השמורות כגון: com.cd., net.cd., org.cd. ואחרים, כל אדם בעולם יכול לרשום שם מתחם תחת סיומת זו תמורת תשלום. סיומת זו היא פופולרית (ולכן יקרת ערך) מאחר ש-cd הוא גם הקיצור ל-Compact disc. בסיומת זו ובסיומות פופולריות דומות כמו: fm.‏, am.‏, tv.‏, dj.‏, mu. ו-me. נעשה שימוש ב-Domain Hack, שימוש לא קונבנציונלי בסיומות אינטרנט על מנת ליצור משחק מילים על בסיס החלקים השונים של שם התחום.
עיתונות ציונית ברומניה

ראשית העיתונות הציונית ברומניה

הופעת האגודות של חובבי ציון ברומניה העמידה את יהדות רומניה מפני שאלה אידאולוגית מורכבת, לקבל את המסר הציוני, לדחות אותו או לעמוד מהצד. ההתחבטות הזאת באה לידי ביטוי גם בעיתונות היהודית. בכתב העת היהודי, האחווה (Fraternitatea), פרצו מחלוקות בין שני הבעלים, מחלוקות שהביאו לפרישת אחד מהם, א. ס. גולד (A. S. Gold) ופתיחת כתב עת מתחרה בשם המגן (Apărătorul). בין שני העיתונים נוצר פולמוס מתמשך בנושאים שונים ואחד מהם היה נושא העלייה לארץ ישראל - המגן תמך בכך.
בקונגרס הציוני העולמי הראשון, בבזל, נשא את נאום הפתיחה אחד מראשוני חובבי ציון מבין יהודי רומניה, קרפל ליפה ולדבר היה הד חזק ביהדות רומניה - הד שהוביל להתארגנויות ציוניות ולפריחת עיתונות ציונית עניפה.
בשנת 1897 הופיע בעיר בראילה העיתון הציוני הראשון בשם הסמלי ציון Zion. בעיר גאלאץ, לא רחוק מבראילה, הופיע בשנת 1898 העיתון הציוני השני, אהבת ציון Dragostea de Sion. בפלוישט הופיע בשנים 1898–1899 קול ציון Vocea Sionului ובעיר ברלאד הופיע השבועון Aurora.
בעיר הבירה, בבוקרשט מתחילה העיתונות הציונית ביום 28 באוקטובר 1899 עם הופעת העתיד Viitorul (שבועון שיופיע רק כמה חודשים). בעיתון זה לקחו חלק בין היתר "מ. בוטושניאנו" M. Botoşăneanu, "שמואל כהן" Samuel Cohen, "א. ב. גולדנברג-פוקשאן" A. B. Goldenberg-Focşani ועוד. העיתון השני שהופיע בבוקרשט, הוא טריבונה ישראליטה Tribuna Israelită, שהופיע עשר פעמים בין ינואר ובין מרץ 1900. בין ספטמבר 1900 וינואר 1901  הופיעו שמונה מספרים של הדו-שבועון המכבי Macabeul. השתתפו בהוצאתו "נ. מ. בלוך" N. M. Bloch, "א. פ. בראונשטין" E. F. Braunstein, ינקו פינקלשטיין I. M. Finchelstein, "י. גולדרינג"  I. Goldring, "י. קרידמן" I. Kraidman, "ח. מלטינסקו" H. Meltinescu, "מ. אוסיאן" M. Osian ועוד.
חוג הסטודנטים היהודים בשם "קדימה", מבוקרשט, הוציא כתב עת באותו שם עם אורינטציה ציונית. יצאו לאור רק 3 גיליונות בין 10 במרץ ובין 25 בדצמבר בשנת 1902. אפשר לציין מתוכם את המאמרים של "גריומברג-גליאן" Grumberg-Galian על התפיסה הסוציאלית של היהדות, של "ס. ברוך" S. Baruch על הציונות ההרצליאנית, ושל "פ. ס. הורנשטין" P. S. Horenstein על הציונות ברומניה.
העיתונים הציונים האלה "סבלו" מגל ההגירה של אותה תקופה לכיוון אמריקה. הם נאבקו והפסידו במלחמה לעיתונים יהודים אחרים שסיפקו אינפורמציה למהגרים לאמריקה.

לקריאה נוספת

* Hary Kuller, Presa evreiască din România, Tritonic, Bucureşti - הארי קולר, העיתונות היהודית ברומניה, הוצאת טריטוניק, בוקרשט
בולטימור אוריולס

היסטוריה

האוריולס הוקמו ב-1901 והם אחת משמונה הקבוצות המייסדות של האמריקן ליג. בשנה הראשונה פעלה הקבוצה בעיר מילווקי תחת הכינוי מילווקי ברוארס (ללא קשר לקבוצה בעלת השם הזהה שנוסדה ב-1970), וב-1902 עברה לשחק בסנט לואיס, עיר בה שיחקה במשך יותר מחמישה עשורים, תחת הכינוי סנט לואיס בראונס.
לאחר שורה של כשלונות מקצועיים ואי הצלחה כלכלית, הגיע בעל הקבוצה, ביל ויק, למסקנה כי אין מקום לשתי קבוצות בייסבול בכירות בסנט לואיס (בעיר שיחקה במקביל גם הסנט לואיס קרדינלס) ולכן החל בניסיונות לגרום לקרדינלס לעזוב את העיר. הוא גייס שחקנים ואנשי מקצוע שזוהו עם הקרדינלס ונקט בפעולות נוספות במטרה לערער את בסיס האוהדים של היריבה העירונית. נראה היה שעמלו נשא פרי, כשבעלי הקרדינלס חיפשו קונה לקבוצה, אך כשיצרנית הבירה הענקית אנהאוזר-בוש רכשה את הקרדינלס היא הודיעה כי תשאיר אותה בסנט לואיס ובכך סתמה את הגולל על מאמציו. ויק שהבין כי אין לו יכולת להמשיך בתחרות, חיפש עיר אחרת להעביר אליה את הקבוצה; ניסיונותיו להעבירה חזרה למילווקי או לבולטימור לא צלחו, לאור התנגדות בעלי הקבוצות האחרות בליגה, והוא נאלץ למכור את הקבוצה. 
תחת הבעלות החדשה הסכימה הליגה לאשר את המעבר וב-1954 התמקמה הקבוצה בבולטימור, מקום מושבה עד היום. שמה של הקבוצה שונה לבולטימור אוריולס, כשם של ציפור שיר נפוצה, וכשמה של קבוצת בייסבול מקומית שפעלה בעבר בעיר. 
לאחר שהצליחה רק פעם אחת בעבר, ב-1944, להעפיל לוורלד סיריס ונחשבה לאחת הקבוצות החלשות בליגה, שינתה הקבוצה את פניה בבולטימור. היא זכתה שש פעמים באליפות האמריקן ליג ושלוש פעמים בוורלד סיריס: ב-1966, 1970 ו-1983, כולם יחד עם המגיש המצטיין ג'ים פאלמר.
טוקיו אינטרנשיונל פורום

טוקיו אינטרנשיונל פורום הוא מרכז תערוכות רב תכליתי בטוקיו, יפן.
המרכז עוצב על ידי האדריכל רפאל וינולי והושלם בשנת 1996.  
במרכז 7 אולמות, שאחד מהם כולל 5,000 מושבים. וכן חלל תצוגה, לובי, מסעדה, חנויות ומתקנים אחרים.
בין האירועים שהתרחשו במרכז: הקונגרס העולמי של איחוד האדריכלים הבינלאומי בשנת 2011, המפגש השנתי של הבנק העולמי וקרן המטבע הבינלאומית (IMF) בשנת 2012, סיבוב ההופעות של אריאנה גרנדה "The Honeymoon Tour" בשנת 2015 ועוד.
בשנת 2020 יארח המרכז את תחרויות הרמת המשקולות של אולימפיאדת טוקיו 2020.
פלפלת

קפסאיצין

הפירות של חלק מזני הפלפלת מכילים קפסאיצין האחראי לתחושת החריפות.

שימושים ברפואה עממית

אפשר למרוח משחות המכילות Capsicum חיצונית על עור בריא (ולא על חתכים או דלקות), לעזרה בכאבי פרקים ושרירים].
שימושי גם כתוספת למשלשלים].
פיקוד האבטחה

אגפים

באפריל 2015, אגפי פיקוד האבטחה וגופים מפיקוד הביטחון התמזגו לשני אגפים נפרדים תחת שליטה של פיקוד האבטחה: גוף אבטחה מיוחדת ומלכותית (המהווה מיזוג של הגנה מיוחדת והגנה מלכותית) ואבטחה פרלמנטרית ודיפלומטית (המהווה מיזוג של קבוצת האבטחה הדיפלומטית וחטיבת ארמון וסטמינסטר של פיקוד הביטחון).

אבטחה מיוחדת ומלכותית

אבטחה מיוחדת ומלכותית (במקור: Royalty and Specialist Protection,  בראשי תיבות RaSP) הוא שמו של גוף שהוקם בעקבות מיזוג של פיקוד אבטחת המלוכה (SO14) עם פיקוד אבטחת מיוחדת (SO1) באפריל 2015.
הגוף מספק הגנה אישית למשפחה המלכותית, ראש הממשלה, שרי ממשלה, שגרירים, ראשי מדינות מבקרים ואנשים אחרים שנחשבים בסיכון. הגוף מספק מאבטחים חמושים למעון המגורים המלכותי בלונדון, וינדזור ובסקוטלנד. גוף הליווי המיוחד (SEG), האחראי לאבטחת התחבורה המלכותית גם מופעל על ידי RaSP.
במקור, קציני אבטחת המלוכה היוו עובדי מחלקת A של המשטרה הבריטית, אף שהם היו ישירות תחת פיקודו של סגן נציב משטרת המטרופולין. אגף אבטחת המלוכה הוקם כגוף נפרד ב-1978.

אבטחה פרלמנטרית ודיפלומטית

אבטחה פרלמנטרית ודיפלומטית (במקור: Parliamentary and Diplomatic Protection, בראשי תיבות PaDP) הוא שמו של גוף שהוקם בעקבות מיזוג עם קבוצת האבטחה הדיפלומטית (SO6) וחטיבת ארמון וסטמינסטר (SO17) באפריל 2015. 
הגוף מספק שירותי אבטחה חמושה ולא חמושה לשגרירויות, משלחות ונכסים פרלמנטריים. הוא גם מספק אבטחה למעוני המגורים של שרי הממשלה ואחראי גם לבקרה על הגישה והאבטחה ברחוב דאונינג ולמבנה סקוטלנד יארד החדש. 
הגוף היה כפוף לפיקוד המשטרה הבריטית ובראשו עמד הקצין קית' פלמר, שנהרג בעת מילוי תפקידו במהלך הפיגוע בווסטמינסטר (2017).
גונאר נורדאהל

קריירה

נורדאהל התחיל את הקריירה שלו בקבוצת העיר דיירפורש שבשוודיה, בטרם עבר לנורשפינג. בנורשפינג הוא זכה ב-4 אליפויות לאומיות, והבקיע 7 שערים במשחק אחד במדיה.
נורדאהל נקרא לראשונה לשחק למען המולדת במדי הנבחרת הלאומית בשנת 1945. ב-1948, הוא סייע לשוודיה לזכות במדליית הזהב בטורניר האולימפי, וגם זכה בתואר "מלך השערים" של אותו הטורניר על הדרך.
במהלך התקופה בה שיחק במועדונים בשוודיה, כבש נורדאהל 149 שערים ב-172 משחקים בלבד. הוא הועבר למילאן ב-22 בינואר 1949. מאוחר יותר, הצטרפו אליו באיטליה שני חבריו לחוד-ההתקפה של הנבחרת, גונאר גרן ונילס לידהולם וכך נוצרה שלישיית גרה-נו-לי במילאן.
העברתו של נורדאהל למילאן אילצה אותו לפרוש מהנבחרת הלאומית, עקב החוקים של התקופה, שמנעו משחקנים מקצוענים לשחק במדי נבחרת שוודיה. במהלך 30 המשחקים שהספיק עד אז לשחק עבור נבחרת שוודיה, הוא כבש 44 שערים, שהם בערך ממוצע של 1.5 שערים למשחק, נתון נדיר לתקופה ההיא ואף להיום. בשמונה העונות בהן שיחק במדי מילאן, הוא היה מלך השערים של סרייה א' חמש פעמים. אחרי שעזב את מילאן, עבר נורדאהל לשחק עבור רומא למשך שתי עונות.
נורדאהל עדיין מחזיק בתואר מלכות השערים של כל הזמנים במילאן, עם 210 כיבושים בליגה. הוא עדיין ממוקם במקום השני בטבלת מלך השערים בכל הזמנים של סרייה א', עם 225 כיבושים ב-291 משחקים. רק סילביו פיולה כבש יותר שערים ממנו, עובדה שהופכת את נורדאהל לכובש הלא-איטלקי המוביל בכל הזמנים באיטליה.
נורדאהל החזיק בשיא הכיבושים לעונה אחת בסרייה א', עם 35 שערים בעונת 1949/1950, במשך 66 שנים, עד שגונזלו היגוואין שבר את שיאו.

חיים אישיים

תומאס נורדאהל, בנו של גונאר, היה חבר בסגל של נבחרת שוודיה במהלך מונדיאל 1970.
נורדאהל נפטר בגיל 73 באלגרו שבאיטליה.
שטורם גראץ

היסטוריה


שטורם גראץ נוסד ב-1909, כקבוצת פועלים.
הצלחתו הגדולה הראשונה של המועדון הייתה תחת אימונו של אוטו באריץ' (Otto Barić), כשהקבוצה זכתה במקום השני בליגה בעונת 1982/1983. שנה מאוחר יותר, הקבוצה השתתפה בגביע אופ"א, שם הודחה ברבע הגמר בידי נוטינגהאם פורסט האנגלית לאחר הארכה.
בדצמבר 1992 האנס קארטינג (Hannes Karting) נתמנה לתפקיד מנהל הקבוצה, ומינה את חברו היינץ שילכר (Heinz Schilcher) לתפקיד המאמן. באותו זמן, שטורם גראץ נחלשה תחת חובות כבדים, מחסור ממושך בכסף ותחושת דכדוך כללית שהוסתרה ברוח ספורטיבית. הנהלת הקבוצה החדשה החליטה שהדרך הטובה ביותר לשיקום היא הימנעות מרכישת שחקנים יקרים, ובמקום זאת העדיפה להעלות שחקנים מצטיינים מקבוצת הנוער של המועדון לקבוצת הבוגרים. ב-1993 הפך מילאן ג'וריצ'יץ' (Milan Đuričić) למנג'ר הקבוצה, ובעזרת השחקנים הצעירים שלה הצליח להשאירה בליגה הראשונה.
ב-1994 התמנה איביצה אוסים הבוסני לתפקיד מאמן הקבוצה, שהייתה אז קבוצה לא מצליחה. מינוי זה היה לנקודת מפנה חשובה בהיסטוריית הקבוצה. אוסים נעזר בעיקר בשחקנים הצעירים שעמדו לרשותו, וגם - אך במידה מועטת יותר - בשחקנים מנוסים וותיקים, וחיזק את הקבוצה באופן משמעותי. להצלחתו כמאמן הקבוצה ניתן לראשונה גושפנקא כאשר שטורם גראץ סיימה את עונת 1994/1995 במקום השני בליגה. שנה מאוחר יותר זכתה הקבוצה בתוארה הראשון, כשניצחה את אדמירה מדלינג (Admira Mödling) בגמר הגביע האוסטרי.
בשנים 1998 ו-1999 זכה המועדון לראשונה באליפות הבונדסליגה האוסטרית.
בעונת 2002/3 שטורם גראץ פגשה את מכבי חיפה במסגרת פלייאוף ליגת האלופות. במשחק הראשון הפסידה 2:0 ובגומלין סיימה ב-3-3 והודחה מהמפעל.
בעונת 2009-2010, המועדון סיים את הליגה במקום הרביעי והעפיל לליגה האירופית. בסיבוב המוקדמות השלישי המועדון ניצח את דינמו טביליסי ובשלב הפליי אוף המועדון הפסיד ליובנטוס והודח מהטורניר
בעונת 2010-2011, המועדון זכה באליפות שלישית בתולדותיו נגד הציפיות והעפיל לליגת האלופות.
ב-9 במאי 2018 גראץ זכתה בגביע האוסטרי בפעם החמישית בתולדותיה אחרי 1-0 על רד בול זלצבורג.

אצטדיון

האצטדיון הביתי של הקבוצה היה במשך זמן רב "אצטדיון Gruabn". האצטדיון הכיל מקומות ליותר מ-12,000 איש. הוא אופיין במגרשו הצר ובסמיכות האוהדים לשחקנים. בשנת 1997 היה "אצטדיון ארנולד שוורצנגר" (הנקרא כיום אצטדיון UPC) לאצטדיונה הביתי של הקבוצה, שחלקה אותו עם יריבתה המקומית, גראצר AK. בין 1997 ובין 2005 שימש אצטדיון Gruabn כמגרש אימונים וכמגרש למשחקי קבוצות הנוער והחובבנים. בשנת 2005 נמכר אצטדיון Gruabn לרשות העיר גראץ כדי להקל על הקשיים הכלכליים בהם היה שרוי המועדון באותה עת.
הרכבה עצמית

הרכבה עצמית בטבע

גבישים הגדלים באופן טבעי הם דוגמה להרכבה עצמית (גם אם לא מעניינת במיוחד, כיוון שגביש בהגדרתו הוא מערכת שחוזרת על עצמה). דוגמה מעניינת יותר מספק לנו עולם החי והצומח: תחת תנאים מסוימים (ומורכבים לאין שיעור) נוצרות באופן טבעי בטבע מערכות מורכבות להפליא. בניגוד לגבישים, שהרכבתם העצמית היא סטטית (כלומר: המערכת מגיעה למינימום מקומי של אנרגיה ונשארת שם), במערכות החי והצומח ההרכבה העצמית היא דינמית. התא כולו אינו נמצא בשיווי משקל (במינימום מקומי של אנרגיה) אך החלבונים והאנזימים מתרכבים עצמית – כל אחד למינימום מקומי של אנרגיה תחת התנאים הרגעיים בסביבתו המקומית כדי לבצע את תפקידו בתא.
בני האדם רתמו מספר מקרים כאלה לעזרתם; למשל: DNA. המולקולה הנושאת את החומר התורשתי מורכבת משני גדילים, אשר כל אחד מהם הוא רצף של ארבע אבני בניין (G,‏ T,‏ A ו-C). מבחינה אנרגטית – כדי להגיע למינימום מקומי של אנרגיה תחת תנאים פיזיולוגיים – עדיף שזוג גדילים יקשרו זה לזה או גדיל יחיד יתקפל ויקשר לעצמו כך ש-A נקשר ל-T ו-C נקשר ל-G. בעזרת מערכת פשוטה זו ותכנון ובנייה של גדילים ספציפיים הצליחו מדענים ליצור בעזרת DNA צורות גאומטריות שונות דו או תלת ממדיות, וכן הצליחו ליצור מכונת מצבים פשוטה אשר עשויה למשל להיות מתוכננת לחשב כמה פעמים מופיעה האות A ברצף מסוים של DNA.
יחסי אזרבייג'ן–הונדורס

סקירה כללית

ב-27 בספטמבר 2013, במהלך הישיבה ה-68 של האו"ם, שר החוץ האזרבייג'ני, אלמר ממדיארוב, פגש את שר שיתוף הפעולה הבינלאומי של הונדרוס. 
ב-22 בנובמבר 2013, שגריר אזרבייג'ן במקסיקו, אילגר מוכטרוב, הציג את כתב האמנתו לנשיא הונדורס, פורפיריו לובו סוסה. השגריר האזרבייג'ני העביר את ברכתו של נשיא אזרבייג'ן לנשיא הונדורס. כמו כן, השגריר ציין שהוא מקווה כי שיתוף הפעולה בין המדינות יתפתח בהצלחה.
ב-6 במאי 2014, משלחת פולטיקאים, ובה שר החוץ של הונדורס, ביקרה רשמית באזרבייג'ן. במהלך הביקור, נשיא אזרבייג'ן, אילהם אלייב, ציין כי ממשלת אזרבייג'ן שבעת רצון מהיחסים בין המדינות. שר החוץ ההונדרסי העביר את ברכתו של נשיא הונדורס לנשיא אזרבייג'ן. הנשיא האזרבייג'ני הביע את הערכתו וביקש משר החוץ ההונדרסי להעביר את ברכתו לנשיא הונדורס.  
שר הכלכלה והתעשייה האזרבייג'ני ציין כי ממשלת אזרבייג'ן מעוניינת בהגברת שיתוף הפעולה הדו צדדי, בעיקר בתחומי הסחר והאנרגיה בין המדינות וכן חיזוק היחסים שביניהן. בעת ביקור המשלחת חתמו נציגי המדינות על טיוטת הסכם לפיו יספקו המדינות הגנה הדדית על השקעות בין שתי המדינות.
נכון לשנת 2018 נשמרים קשרי ידידות בין המדינות, אשר מגובים במפגני תמיכה פומביים. ב-27 בינואר 2018, אילהם אלייב בירך את נשיא הונדורס, חואן אורלנדו ארננדס, לכבוד בחירתו לנשיא הונדורס. כמו כן, אלייב ציין כי הוא מקווה ששתי הממשלות ימשיכו לחזק את שיתוף הפעולה בין המדינות.

יחסים כלכליים

בשנת 2015, שווי הסחורה שיוצאה מהונדורס לאזרבייג'ן הגיעה לסך 2,440 דולר אמריקאי והיא כללה חולצות. בשנת 2016, שווי הסחורה שיוצאה מהונדורס לאזרבייג'ן הגיעה לסך 17,200 דולר אמריקאי, והיא כללה מוצרי הלבשה תחתונה לגברים.
הסלון האווירי בפריז

הסלון האווירי בפריז (Salon international de l'aéronautique et de l'espace de Paris - Le Bourget) הוא יריד מסחר בינלאומי לעסקי התעופה. הוא נערך בשדה התעופה לה בורז'ה ליד פריז שבצרפת מדי שנה אי-זוגית.
הסלון מאורגן על ידי גוף תעשיות התעופה הצרפתי, Groupement des Industries Françaises Aéronautiques et Spatiales ‏(GIFAS), שייעודו העיקרי הוא הצגת כלי טיס צבאיים ואזרחיים ללקוחות פוטנציאליים. זהו אחד מירידי התעופה היוקרתיים בעולם, והוא משמש פעמים רבות להצגה פומבית ראשונה של כלי טיס וחידושים בתחומי התעופה הצבאית והאזרחית.
הלואלקאן

הלואלקאנים (באנגלית ביחיד: Haloalkane) הם קבוצה של תרכובות אורגניות. ההלואלקאנים קרויים גם, בעיקר בספרות המיושנת, אלקיל-הלידים (Alkylhalides).
הלואלקאנים הם אלקאנים (פחמימנים רווים בעלי קשרים קוולנטיים יחידים בלבד) בעלי אטום הלוגן (כלור, ברום, פלואור או יוד) אחד או יותר. השם הלואלקאן מהווה שילוב של "הלוגן" ו"אלקאן". השם אלקיל-הליד מציג דרך נוספת להסתכלות על הלואלקאנים, שהרי הם מורכבים מקבוצת אלקיל (אלקאן נטול אטום מימן אחד) ומהליד (יון של אטום הלוגן). שמותיהם של ההלואלקאנים זהים לאלו של האלקאנים המקבילים, בתוספת תחילית המציינת את ההלוגן ואת מיקומו בשרשרת הפחמנית. אטום הלוגן כלשהו מסומן לעיתים קרובות באות X; הנוסחה הכללית RX מציין כל הלואלקאן שהוא.
הלואלקאן עשוי להכיל יותר מאטום הלוגן אחד. כלורופורם, למשל, מקביל למתאן אך מכיל שלושה אטומי כלור. קבוצת החומרים הידועה כ-CFC, כלורופלואורופחמנים, כוללת הלואלקאנים בעלי אטומי כלור ופלואור יחדיו.
קיימים אלפים רבים של האלואלקאנים, מהם תרכובות בעלות חשיבות רבה בכימיה ובתעשייה. הלואלקאנים משמשים במקררים, במטפים לכיבוי אש, בתעשיית המוליכים למחצה וכממסים אורגניים.

תגובות

הלואלקאנים מהווים דוגמה קלאסית לאחת התגובות החשובות בכימיה האורגנית: התמרה נוקלאופילית. היות שלהלוגנים אלקטרושליליות גבוהה בהרבה משל פחמן, הקשר C-X קוטבי מאוד: אטום ההלוגן מושך את אלקטרוני הקשר אליו; סביב אטום ההלוגן נוצר מטען חשמלי חלקי שלילי, וסביב אטום הפחמן—מטען חיובי. ההלוגן מהווה, אם כן, נוקלאופיל, והפחמן—אלקטרופיל. הלואלקאנים מהווים יעד לתקיפה על ידי נוקלאופילים חיצוניים. הנוקלאופיל תוקף את אטום הפחמן האלקטרופילי וגורם לעזיבת ההלוגן:
לעיתים עוזב ביחד עם ההלוגן אטום מימן. מקרה זה מהווה תגובת אלימינציה ומביא לקבלת אלקן; האלקטרונים ששימשו לקשירת ההלוגן והמימן מתאחדים ליצירת קשר קוולנטי כפול:
בדומה לתגובת ההתמרה הרדיקלית, המביאה ליצירת הלואלקאן מאלקאן ומגז הלוגני, תיתכן התגובה ההפוכה, בה הלואלקאן מתפצל לרדיקל אלקיל ולרדיקל הלוגני. תגובה זו היא הגורם העיקרי להידלדלות שכבת האוזון. תרכובות CFC (כלורופלואורופחמנים) שמקורן בתעשייה ובתרסיסים (דאודורנטים, למשל) מרחפות בצורה גזית באטמוספירה. קרינת UV מהשמש גורמת לתגובת פיצול רדיקלית; הרדיקלים ההלוגניים שנוצרים תוקפים את האוזון ומביאים לפירוקו למולקולת חמצן דו-אטומית ולאטום חמצן חופשי. בסיום התגובה הרדיקלית נוצר רדיקל ההלוגן מחדש, כך שהוא אינו מתכלה במשך זמן רב (עד שהוא נפגש במקרה עם רדיקל הלוגני אחר ויוצר מולקולה דו-אטומית); מולקולת CFC בודדה מסוגלת, אם כן, לפרק אלפי מולקולות של אוזון. השימוש בתרכובות CFC הוגבל בשנים האחרונות בצורה ניכרת, וכיום קיימים להם תחליפים רבים.
עין הבשור (מעיין)

גאוגרפיה

עין הבשור הוא אחד מבין מספר מעיינות הנובעים בקטע נחל בשור מצומת צאלים ואילך (לכיוון מערב). ברוב המעיינות המים שנובעים הם מים ברמת מליחות גבוהה יחסית (מים מליחים), כך ששתייה מהם היא כמעט בלתי אפשרית. בעוד שהשפיעה בחלק המעיינות נפסקת במהלך הקיץ, שפיעתו של עין הבשור יציבה גם בתקופות של בצורת קשה. תפוקתו 60-75 מ"ק לשעה ומליחותו 1300-1210 מ"ג כלור לליטר. טמפרטורת המים מגיעה ל-20 מעלות צלזיוס.
מקור מי הנביעות באזור נחל בשור הוא במי נגר תת-קרקעיים המתפרצים החוצה לאורך קטע הנחל: בחורף מי הגשמים חודרים לקרקע ונעצרים בשכבת איטום (אקוויקלוד) המורכבת מקירטון, מחרסיות או מחווארים. האזור שבו נוצרים מי התהום (האקוויפר) הוא בשכבת החלוקים שהיוותה בעבר את תשתיתו של נחל קדום שזרם בעוצמה רבה - הבשור הקדמון. תוואי נחל בשור, אשר חתר את ערוצו באזור התוואי העתיק של הבשור הקדמון, חשף את מי התהום, דבר שמביא לפריצה של המים החוצה.
מי המעיינות נתפסו בעבר על ידי הבריטים ושימשו את הצבא הבריטי לשתייה ולהפעלת הרכבות, שפעלו על מנוע קיטור. כיום מתועלים מי המעיין בפארק אשכול לאגם קטנטן ולבריכות שכשוך ומשמשים להשקיית הדשאים ולטיפוח שאר גינות הגן הלאומי.